钦定古今图书集成/明伦汇编/氏族典/第095卷 > 苏定方
## 钦定古今图书集成/明伦汇编/氏族典/第095卷 > 苏定方

按《唐书苏定方传》，“烈字定方，以字行，冀州武邑人，后
徙始平。父邕，当隋季，率里中数千人为本郡讨贼。定
方骁悍有气决，年十五，从父战，数先登陷阵。邕卒，代
领其众，乡党赖之。贞观初，为匡道府折冲，从李靖袭
突厥颉利于碛口，迁左卫中郎将，与程名振讨高丽，
拜右屯卫将军，临清县公。从葱山道大总管程知节”
征贺鲁，擢定方伊丽道行军大总管。复征贺鲁，策功
拜左骁卫大将军、邢国公，别封子庆节为武邑县公。
会思结阙俟斤都曼先劫所部叛，诏定方还为安抚
大使，都曼遂面缚降。迁左武卫大将军，出为神丘道
大总管，率师讨百济王义慈，降俘献东都。定方所灭
三国，皆生执其王。加庆节尚辇奉御。未几，定方为辽
东道行军大总管，俄徙平壤道，破高丽之众于𬇙江。
还，拜凉州安集大使，以定吐蕃、吐谷浑。乾封二年卒，
年七十六，谥曰庄。